b'\n_START_ARTICLE_\nKoritnica (reka)\n_START_PARAGRAPH_\nKoritnica je reka, ki izvira iz ve\xc4\x8d krakov hudournikov izpod Mangrta, Kotovega sedla in Jalovca na nadmorski vi\xc5\xa1ini okoli 1200 m. Dol\xc5\xbeina reke zna\xc5\xa1a okoli 16 km. Pri izlivu v so\xc4\x8du zna\xc5\xa1a nadmorska vi\xc5\xa1ina okoli 380 m._NEWLINE_Reka te\xc4\x8de po dolini Lo\xc5\xa1ka Koritnica do naselja Log pod Mangartom, kjer se ji z desne pridru\xc5\xbei ve\xc4\x8dji vodotok Predelica. Do tu se v Koritnico steka mno\xc5\xbeica hudournikov, med poimenovanimi potoki pa Ma\xc4\x8dek in Ilovec z desne, Kaludrica in Klan\xc4\x8di\xc4\x8d pa z leve strani (izpod Lo\xc5\xa1ke stene) gledano orografsko. V zgornjem delu pogosto ponikne v produ in se pojavi \xc5\xa1ele nekje v dolini odvisno od vodostaja._NEWLINE_Od Loga pod Mangartom dalje je tok reke stalen in precej vodnat. Reki se pridru\xc5\xbeijo poleg hudournikov \xc5\xa1e potoki Roja, Jerebica, Mo\xc5\xbenica z desne in Fratarica, Le\xc5\xa1tanovec, Pre\xc5\xa1nikov graben in \xc5\xa0umnik (iz Bav\xc5\xa1ice) iz leve strani. Skoraj vsi imenovani in neimenovani potoki tvorijo slapove in slapi\xc5\xa1\xc4\x8da ter korita, ki so \xc5\xa1e posebej zanimivi ob ve\xc4\x8djih padavinah in v \xc4\x8dasu taljenja snega v gorah._NEWLINE_Pred soto\xc4\x8djem s \xc5\xa0umnikom se nahaja trdnjava Klu\xc5\xbee in v tem obmo\xc4\x8dju je Koritnica izdolbla znamenita korita, globoka 70 - 80 m in dolga okoli 500 m. Ta del je za\xc5\xa1\xc4\x8diten kot naravna znamenitost. Od soto\xc4\x8dja Mo\xc5\xbenice do Klu\xc5\xbe je ob desnem bregu speljana tudi turisti\xc4\x8dna pe\xc5\xa1pot._NEWLINE_V nadaljevanju je reka plovna in primerna za spuste z manj\xc5\xa1imi rafti in kajaki ter kanuji. Vstopno mesto je prav pod trdnjavo Klu\xc5\xbee. S So\xc4\x8do se zdru\xc5\xbei pri Vodencah na za\xc4\x8detku Bov\xc5\xa1ke kotline._NEWLINE_Koritnica je primerna za ribolov in sicer za muharjenje od mosta do soto\xc4\x8dja z reko So\xc4\x8do. Spada v ribolovni revir Ujemi in spusti. V tolmunih se skrivajo avtohtone so\xc5\xa1ke postrvi in lipani.'